## ÚSTAVNOPRÁVNY VÝBOR

**NÁRODNEJ RADY SLOVENSKEJ REPUBLIKY**

 24. schôdza

 Číslo: CRD-1762/2016

91

**U z n e s e n i e**

**Ústavnoprávneho výboru Národnej rady Slovenskej republiky**

**zo 16. novembra 2016**

k vládnemu návrhu zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov a ktorým sa mení zákon č. 552/2003 Z. z. o výkone práce vo verejnom záujme v znení neskorších predpisov (tlač 254)

###  Ústavnoprávny výbor Národnej rady Slovenskej republiky

**s ú h l a s í**

 s vládnym návrhom zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov a ktorým sa mení zákon č. 552/2003 Z. z. o výkone práce vo verejnom záujme v znení neskorších predpisov (tlač 254);

 **B. o d p o r ú č a**

 Národnej rade Slovenskej republiky

 vládny návrh zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov a ktorým sa mení zákon č. 552/2003 Z. z. o výkone práce vo verejnom záujme v znení neskorších predpisov (tlač 254) **schváliť** so zmenami a doplnkami uvedenými v prílohe tohto uznesenia;

**C. p o v e r u j e**

 predsedu výboru

 predložiť stanovisko výboru k uvedenému návrhu zákona predsedovi gestorského Výboru Národnej rady Slovenskej republiky pre vzdelávanie, vedu, mládež a šport.

 Róbert Madej

 predseda výboru

overovatelia výboru:

Ondrej Dostál

Peter Kresák

**P r í l o h a**

**k uzneseniu Ústavnoprávneho**

**výboru Národnej rady SR č. 91**

**zo 16. novembra 2016**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

## Pozmeňujúce a doplňujúce návrhy

**k vládnemu návrhu zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov a ktorým sa mení zákon č. 552/2003 Z. z. o výkone práce vo verejnom záujme v znení neskorších predpisov (tlač 254)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

K čl. I bod 4

V čl. I bode 4 v § 4 ods. 6 v časti vety za bodkočiarkou sa slovo „súťaž“ nahrádza slovami „účasť na súťaži“.

Úprava formulácie ustanovenia – za účasť na súťaži sa nepovažuje participácia na súťaži športu pre všetkých, nie samotná súťaž športu pre všetkých.

K čl. I bod 8

V čl. I bode 8 v § 9 ods. 1 sa slová „zmluvného vzťahu“ nahrádzajú slovami „osôb s príslušnosťou založenou zmluvným vzťahom“ a slová „dobrovoľníckeho vzťahu“ sa nahrádzajú slovami „dobrovoľníckym vzťahom“.

Úprava formulácie ustanovenia tak, aby bola zabezpečená nadväznosť na predchádzajúci text a bolo zrejmé, že príspevok na športovú činnosť sa nevyberá od osôb s príslušnosťou k športovej organizácii založenou zmluvným vzťahom na základe zmluvy o profesionálnom vykonávaní športu a zmluvy o amatérskom vykonávaní športu a dobrovoľníckym vzťahom.

K čl. I bod 34

V čl. I bode 34 v § 61 ods. 1 písm. k) sa slová „kontrolu dodržiavania“ nahrádzajú slovami „vykonáva kontrolu dodržiavania“.

Úprava formulácie ustanovenia vzhľadom na chýbajúce sloveso.

K čl. I bod 43

V čl. I bode 43 v § 67 ods. 4 písm. e) sa slovo „ktorej“ nahrádza slovom „ktorého“.

Úprava skloňovania, keďže zámeno sa viaže na slovo „údaj“. Obdobná formulácia je v čl. I bode 42 [§ 67 ods. 3 písm. j)] návrhu zákona.

K čl. I bod 46

V čl. I bode 46 v § 67 ods. 10 sa slová „odôvodnená obava“ nahrádzajú slovami „odôvodnené podozrenie“.

Úprava formulácie ustanovenia.

K čl. I bod 63

V čl. I bode 63 v § 83 ods. 10 poslednej vete sa slová „odbornú činnosť“ nahrádzajú slovami „odbornú spôsobilosť na výkon odbornej činnosti“.

Úprava formulácie vzhľadom na terminológiu používanú v zákone č. 440/2015 Z. z. o športe a o zmene a doplnení niektorých zákonov.